钦定古今图书集成/明伦汇编/交谊典/第053卷 > 范竹溪集 > 《与满炳书》应璩
## 钦定古今图书集成/明伦汇编/交谊典/第053卷 > 范竹溪集 > 《与满炳书》应璩

炳前日曾过璩，至明日欲遣书谢，值炳又使人来召璩，璩别事不得往，故为报。炳父宠为太尉，璩尝事之，故呼曰“郎君。”

昨者不遗，猥见照临，虽昔侯生纳顾于夷门，毛公受
眷于逆旅，无以过也。外嘉郎君谦下之德，内幸顽才
见诚知己，欢欣踊跃，情有无量。是以奔聘御仆，宣命
周求，阳昼喻于詹何，扬倩说于范武，故使鲜鱼出于
潜渊，芳旨发自幽巷，繁俎绮错，羽爵蜚腾，牙旷高徽，
义渠哀激。当此之时，仲孺不辞同产之服，孟公不顾《尚书》之期，徒恨宴乐始酣，白日倾夕，骊驹就驾，意不
宣展。追惟耿介，迄于明发，适欲遣书，会承来命，知诸
君子“复有漳渠之会。夫漳渠西有伯阳之馆，北有旷
野之望，高树翳朝云，文禽蔽绿水，沙场夷敞，清风肃
穆，是京台之乐也，得无流而不反乎？适有事务，须自
经营，不获侍坐，良增邑邑。”因白，不悉璩白。